Versekeringsmaatskappy bly beste in bedryf vir derde jaar | Maroela Media
Virseker is vir die derde agtereenvolgende jaar as toppresteerder by die Suid-Afrikaanse verbruikerstevredenheidsindeks (SA-csi) aangewys en is erken vir die lewering van 'n klasleidende ervaring in verbruikerstevredenheid.
Die SA-csi wat jaarliks deur die navorsingsfirma, Consulta, uitgevoer word, bied objektiewe en statisties akkurate insae in verbruikersdienstendense binne die Suid-Afrikaanse korttermynversekeringsbedryf. Die SA-csi is gegrond in 'n akademiese model wat deur verskeie markte wêreldwyd aangeneem is. Dié model smelt verbruikersverwagtings, waargenome gehalte en waargenome waarde saam om uiteindelik 'n telling uit 100 te verkry.
Volgens die mees onlangse SA-csi-uitslae het verbruikers 'n gemiddelde tevredenheidstelling van 80.0 uit 100 aan die korttermynversekeringsbedryf toegeken.
Virseker het 'n punt van 83.2 behaal – 'n verbetering op hul 2018-telling van 80.7 – wat die maatskappy die toppresteerder vir die derde jaar agtereenvolgens gemaak het. Virseker het die beste presteer in waargenome gehalte, asook waargenome waarde vir geld in 2019 en het ook die voortou geneem in die afdeling vir regverdige behandeling van kliënte. Virseker se kliënte het ook die sterkste lojaliteit teenoor die handelsmerk getoon en het aangedui dat hulle die versekeraar vir hulle familie en vriende sal aanbeveel.
"Ons voel geëerd deur hierdie toekenning en is innig dankbaar daarvoor. Om dit vir die derde jaar agtereenvolgens te ontvang maak dit ekstra spesiaal, want dit wys dat ons nie net ons belofte van 'n eersteklas-kliënte-ervaring en goeie waarde vir geld nakom nie, maar dat ons dit jaarliks konsekwent handhaaf. Ons bedank elkeen van ons gewaardeerde kliënte vir hulle terugvoer in die SA-csi-navorsing, asook vir hulle onwrikbare ondersteuning," het Ricardo Coetzee, woordvoerder van Virseker, gesê.
Virseker is in 2011 in die lewe geroep vir Suid-Afrika se Afrikaanssprekende gemeenskap. Tesame met die aanbieding van gehalteversekeringsprodukte word 'n persentasie van Virseker-polishouers se premies in die Virseker Trust geplaas en dan toegeken aan verdienstelike inisiatiewe, na aan die hart van die Afrikaanssprekende gemeenskap. Tot op hede is meer as R58 miljoen ingesamel en geskenk aan onder andere Akademia, ad hoc-beurse, die Vereniging van Afrikaanse Wiskunde- (VAW-)onderwysers en, mees onlangs, Covid-19-verligtingsprojekte.